《峡江道中二首 其二》
清代·章钟祜

频年作客挈行装，人为贫驱走四方。路出南昌多胜迹，主依东道况同乡。

浣花身世三秋感，骑省年华两鬓苍。还祝萱堂长健饭，漫怜游子困风霜。

作者简介：字绍庭，型子。光绪已丑恩科举人。邑志附见其父型文苑传后。龙砂诗存：先生少禀家学，文名籍甚。工制艺，兼长律赋近体诗。岁科试辄居高等。八应南北乡闱，屡荐不售。益自刻励，所著时文稿厚尺许。至已丑领乡荐，已得肝郁之疾。庚寅公车报罢，应吉水华大令之聘，橐笔游江右，逾年殁于宾馆，士林惜之。